
Kiskőrös Város Önkormányzata

Képviselő-testülete



H A T Á R O Z A T 

A Képviselő-testület a helyi önkormányzatokról szóló 1990. évi LXV. törvény 47. § (2) bekezdése, valamint az Önkormányzat Szervezeti és Működési Szabályzatáról szóló 4/2003.(III.1.) önk. rendelet 38. § (2) bekezdése alapján 2952 számú választópolgár kezdeményezésére, „Egyetért-e Ön azzal, hogy a Kiskőrös város központjának rekonstrukciója ne tartalmazza az 5301. számú út Petőfi tér és a Katolikus templom közötti szakaszának végleges lezárását?" kérdésben 
a helyi népszavazást elrendeli,

és annak időpontját 2011. április 03. (vasárnap) napjára tűzi ki.

Egyidejűleg elrendeli a határozat helyben szokásos módon – a Polgármesteri Hivatal hirdetőtábláján és Kiskőrös Város Önkormányzata hivatalos honlapján –www.kiskoros.hu – történő közzétételét.

A határozat ellen a közzétételtől számított nyolc napon belül a Kiskőrösi Városi Bírósághoz (6200 Kiskőrös, Petőfi tér 3.) lehet kifogást benyújtani. 
I N D O K O L Á S 

Hollósi Simon György Kiskőrös, Árpád u. 25. szám alatti lakos a 2010. november 24. napján érkezett beadványában helyi népszavazási kezdeményezésre irányuló aláírásgyűjtő ívet nyújtott be hitelesítés céljából az alábbi kérdésben: 

„Egyetért-e Ön azzal, hogy a Kiskőrös város központjának rekonstrukciója ne tartalmazza az 5301. számú út Petőfi tér és a Katolikus templom közötti szakaszának végleges lezárását”.  

A választási eljárásról szóló 1997. évi C. törvény (a továbbiakban: Ve.) 133. § (2) bekezdés, a) - d) pontjai szerint a helyi választási iroda vezetője a jogszabályi feltételeknek megfelelő aláírásgyűjtő ívet a benyújtásától számított 15 napon belül hitelesíti. Meg kell tagadni az aláírásgyűjtő ív hitelesítését, ha a kérdés nem tartozik a képviselő-testület hatáskörébe, a kérdésben nem lehet népszavazást tartani, ugyanabban a kérdésben egy éven belül népszavazást tartottak, illetve ha az aláírásgyűjtő ív nem felel meg a Ve. 118. §-ában foglaltaknak. 

A „Kistérségi székhelyek integrált fejlesztése” című DAOP-2009-5.1.2/A kódszámú pályázatnak a városközpont rekonstrukciójának koncepciója alapján történő előkészítéséről (133/2009. sz. Képv. test. hat.), a pályázat benyújtásáról (1/2010. sz. Képv. test. hat.), illetve a pályázat benyújtásának feltételét képező, Kiskőrös Város Integrált Városfejlesztési Stratégiája, illetve a „Kiskőrös városközpont akcióterület” Előzetes Akcióterületi Terv meghatározásáról (9/2010. sz. Képv. Test. hat.) Kiskőrös Város Önkormányzatának képviselő-testülete döntött, a helyi önkormányzatokról szóló 1990. évi LXV. tv. (a továbbiakban: Ötv.) 80 §-a szerinti tulajdonosi jogainak gyakorlása keretében.  

A népszavazás a fenti képviselő-testületi döntéseket érinti, ebből is következik, hogy a megfogalmazott kérdés a képviselő-testület hatáskörébe tartozik. 

A népszavazás kezdeményezésére irányuló kérdés nem szerepel továbbá az Ötv. 46. § (4) bekezdése szerinti felsorolásban sem, amely azokat a kérdéseket határozza meg, melyekben nem rendelhető el helyi népszavazás. 

A kérdésben népszavazást korábban nem tartottak, az aláírásgyűjtő ív pedig a vonatkozó jogszabályi előírásoknak megfelel. A hitelesítésre benyújtott aláírásgyűjtő íven megfogalmazott kérdés nyelvtanilag helyes és közérthető. 

A fentiek alapján a Kiskőrösi Helyi Választási Iroda vezetője az aláírásgyűjtő ívet 9672-2/2010. számú határozatával hitelesítette, ezt követően az aláírásgyűjtést megkezdték. 

A Ve. 134. § (1) bekezdésében foglalt határidő megtartásával, 2011. január 17-én 3304 fő aláírásával népszavazási kezdeményezést terjesztettek elő. 
Az aláírások ellenőrzését a Helyi Választási Bizottság elvégezte, melynek eredményeként – a 1/2011.(01.24.) HVB. határozatban foglaltak szerint - az érvényes aláírások számát 2.952 főben állapította meg. 

A Ve. 138. §-a szerint a polgármester a népszavazás elrendelésére irányuló kezdeményezést a Helyi Választási Bizottság tájékoztatását követő legközelebbi ülésnapon bejelenti, majd a a Ve. 139. §-ában foglaltak szerint a népszavazás elrendelésére irányuló kezdeményezésről a polgármester bejelentését követő 30 napon belül dönteni kell. 

A helyi önkormányzatokról szóló 1990. évi LXV. törvény 47. § (2) bekezdése szerint a képviselő-testület köteles kitűzni a helyi népszavazást, ha azt az önkormányzati rendeletében meghatározott számú választópolgár kezdeményezte. Az Önkormányzat szervezeti és működési szabályzatáról szóló 4/2003. (III. 1.) önk. rendelet 38. § (2) bekezdése szerint a Képviselő-testület köteles kitűzni a helyi népszavazást, ha azt legalább a választópolgárok 20 %-a kezdeményezte. 
A kezdeményezés benyújtásának napján a választójogosultak száma 12.152 fő volt, ennek megfelelően legalább 2.431 fő érvényes aláírása esetén köteles a Képviselő-testület a népszavazást elrendelni. 

A Képviselő-testület megállapította, hogy az érvényes aláírások száma a választójogosultak számának 20 %-át meghaladja, ennek megfelelően a népszavazást elrendelte.
Tekintettel arra, hogy a kezdeményezés folyamatban lévő beruházást érint, a Képviselő-testület - a Ve. 4. § (1) bekezdése, valamint 141. § rendelkezéseit figyelembe véve - a lehető legkorábbi időpontra tűzte ki a népszavazás napját. 
A népszavazás elrendeléséről és annak időpontjának kitűzéséről szóló döntés helyben szokásos módon történő közzétételét a Képviselő-testület – a Ve. 142. §-a alapján – elrendelte, továbbá a határozat ellen a Ve. 146. § (2) bekezdése szerint jogorvoslati lehetőséget biztosított. 

